Diari Oficial de la Generalitat Valenciana


Sumari del DOGV 3765, del 06-06-2000 (2000/4025)

ACORD d'11 d'abril de 2000, de la Comissió Territorial d'Urbanisme de Castelló, que fa referència a la modificació puntual núm.12 del Pla General relativa a la nova qualificació de la zona 500 metres Desert del municipi de Benicàssim.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3765

Data del DOGV
:   06-06-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/4025


Data del document
:   11-04-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benicàssim
    * pla d'urbanisme

ACORD d'11 d'abril de 2000, de la Comissió Territorial d'Urbanisme de Castelló, que fa referència a la modificació puntual núm.12 del Pla General relativa a la nova qualificació de la zona 500 metres Desert del municipi de Benicàssim. [2000/X4025]
  
Vist l'expedient que fa referència a la modificació puntual núm. 12 del Pla General relativa a la nova qualificació de la zona 500 metres Desert del municipi de Benicàssim, i de conformitat amb els següents,
  
Antecedents
  
Primer. El ple de l'Ajuntament de Benicàssim, en la sessió de 17 de juny de 1997, va acordar exposar al públic la modificació, cosa que es va portar a terme per mitjà dels anuncis publicats en el periòdic Mediterráneo d'11 de juliol de 1997, en el Butlletí Oficial de la Província núm. 86, de 19 de juliol de 1997 i en el Diari Oficial de la Generalitat Valenciana núm. 3.051, de 6 d'agost de 1997. Després d'haver transcorregut el període d'informació al públic, durant el qual no es va formular cap al·legació, el ple de l'Ajuntament va aprovar provisionalment la modificació el 14 de novembre de 1997.
  
Segon. La Comissió Territorial d'Urbanisme de Castelló, en la sessió de 16 de desembre de 1998, va acordar: ?Suspendre l'aprovació definitiva de la modificació núm.12 del Pla General de Benicàssim, a fi que l'Ajuntament introduïra la modificació consistent a incloure en la categoria de sòl no urbanitzable de protecció forestal (SNU-PF) els terrenys a què fa referència l'informe de la Conselleria de Medi Ambient, de 23 de novembre de 1998 (excepte pel que fa als terrenys no afectats per la modificació a què fa referència l'informe com a unitats 10, 11 i part de la 14)?. L'acord de suspensió va ser notificat a l'Ajuntament de Benicàssim el 14 de gener de 1999 i a la mercantil Montornés, SA, el 19 de febrer de 1999.
  
Tercer. Mitjançant un escrit registrat el 18 de març de 1999, el senyor Javier Gimeno Matarredona, en nom i representació de la mercantil Montornés, SA, va interposar un recurs administratiu ordinari contra l'acord de suspensió. En la part de súplica del recurs se sol·licitava la revocació de l'acord de suspensió, de manera que les zones 1, 2, 6, 7, 8, 9, 12, 13 i 14 quedaren com a sòl no urbanitzable comú.
  
Quart. La Comissió Territorial d'Urbanisme de Castelló, en la sessió de 9 de novembre de 1999, per unanimitat, i amb el vot favorable tant dels vocals de Medi Ambient com d'Agricultura, va elevar al conseller la següent ?proposta de resolució: estimar parcialment el recurs administratiu ordinari interposat per la mercantil Montornés, SA, contra l'acord de la Comissió Territorial d'Urbanisme de Castelló, de 16 de desembre de 1998, de suspensió de l'aprovació definitiva de la modificació núm. 12 del Pla General, de manera que les unitats ambientals 1, 7, 8, 9 i 12 queden classificades com a sòl no urbanitzable comú (excepte pel que fa als barrancs existents en les unitats 1 i 12), i hauran de passar a sòl no urbanitzable de protecció forestal les unitats 3, 4, 5 i els de la unitat 14 inclosos en la modificació?.
  
Cinqué. El 22 de desembre de 1999, el conseller d'Obres Públiques, Urbanisme i Transports va adoptar l'acord següent:
  
?Estimar parcialment el recurs administratiu ordinari interposat per la mercantil Montornés, SA, contra l'acord de la Comissió Territorial d'Urbanisme de Castelló, de 16 de desembre de 1998, de suspensió de l'aprovació definitiva de la modificació núm. 12 del Pla General, de manera que les unitats ambientals 1, 7, 8, 9 i 12 queden classificades com a sòl no urbanitzable comú (excepte pel que fa als barrancs existents en les unitats 1 i 12), i hauran de passar a sòl no urbanitzable de protecció forestal les unitats 3, 4, 5 i els de la unitat 14 inclosos en la modificació?.
  
Sisé. El ple de l'Ajuntament de Benicàssim, en la sessió de 17 de març de 2000, va aprovar provisionalment de nou el projecte de modificació puntual núm. 12 del Pla General que esmena l'acord de suspensió, tal com aquest va quedar com a conseqüència de la resolució del conseller d'estimació parcial del recurs de 22 de desembre de 1999, després de la qual cosa es va sol·licitar l'aprovació definitiva per mitjà d'un escrit registrat en el Servei Territorial d'Urbanisme de Castelló el 23 de març de 2000.
  
Seté. El projecte consta de memòria i plànols.
  
Vuité. El Pla General de Benicàssim, aprovat definitivament el 28 de juny de 1994, va delimitar una franja de 500 metres que vorejava el Paratge Natural del Desert de les Palmes, franja que va classificar com a sòl no urbanitzable «àrea de servitud d'espai mediambiental». Segons l'article 4.9 de les normes urbanístiques, el règim d'usos havia de ser el que establira el Pla Rector del Paratge, transitòriament, i fins a l'aprovació definitiva del Pla Rector, el Pla General establia que regirien les normes relatives a la zona PF, de protecció forestal.
  
Mitjançant el Decret 95/1995, de 16 de maig, va ser aprovat el Pla Rector d'Ús i Gestió del Paratge Natural del Desert de les Palmes, però aquest pla no va establir el règim d'usos d'aquesta zona de 500 metres.
  
És a partir d'aquesta circumstància perquè sorgeix aquesta modificació del Pla General. Segons la memòria de la modificació, continuar aplicant la normativa de protecció forestal en aquesta àrea amb caràcter general comporta unes limitacions desproporcionades respecte als valors objectius de tota l'àrea. Així, amb la modificació desapareix la servitud d'espai mediambiental, de manera que la franja de 500 metres, segons els concrets valors que hi ha en cada cas, passa a tenir la consideració, en uns casos, de sòl no urbanitzable comú RC.1 i, en altres, de sòl no urbanitzable de protecció forestal PF.
  
Fonaments de dret
  
Primer. La tramitació de la modificació ha sigut correcta, de conformitat amb el que estableix l'article 38 i concordants de la Llei 6/1994, de 15 de novembre, Reguladora de l'Activitat Urbanística (d'ara endavant LRAU).
  
Segon. La documentació està completa, als efectes del compliment del que estableix l'article 27 de la LRAU.
  
Tercer. La modificació del Pla General de Benicàssim que se sotmet a aprovació definitiva afecta l'anomenat pel pla «sòl no urbanitzable amb servitud mediambiental», que ocupa una franja de 500 metres a partir de la delimitació del Paratge Natural del Desert de les Palmes. Amb la modificació, aquesta franja passa a tenir la classificació, en uns casos, de sòl no urbanitzable de protecció forestal i, en altres, de sòl no urbanitzable comú.
  
Aquesta modificació no comporta reclassificació de sòl no urbanitzable, per la qual cosa, segons resulta de l'article 43.2 de la LRAU, no s'exigeix estudi i declaració del seu impacte ambiental. La Comissió Territorial d'Urbanisme de Castelló s'ha pronunciat ja repetidament en el sentit que l'article 43.2 de la LRAU ha derogat el punt 8.g de l'annex I del Reglament de la Llei d'Impacte Ambiental (aprovat pel Decret 162/1990, de 15 d'octubre), de manera que perquè una modificació de Pla requeresca declaració d'impacte ambiental no és suficient que «afecte» el sòl no urbanitzable, sinó que requereix que el «reclassifique».
  
Quart. El projecte de modificació puntual núm. 12 del Pla General de Benicàssim, aprovat per l'Ajuntament el 17 de març de 2000, s'ha ajustat plenament al que estableix la resolució del conseller d'Obres Públiques, Urbanisme i Transports, de 22 de desembre de 1999, de manera que han passat a tenir la consideració de sòl no urbanitzable de protecció forestal les unitats que s'han anomenat números 3, 4, 5 i els de la unitat 14 incloses en la modificació. D'aquesta manera, els terrenys inclosos en la franja de 500 metres que tenen les condicions de forestals han quedat qualificats de sòl no urbanitzable de protecció forestal, mentre que les que no tenen aquestes condicions han passat a qualificar-se de sòl no urbanitzable comú. La Comissió Territorial d'Urbanisme de Castelló, en la sessió de 9 de novembre de 1999, ja es va mostrar d'acord amb aquesta solució, la qual va merèixer el vot favorable tant dels vocals representants de les conselleries d'Agricultura i de Medi Ambient.
  
No hi ha, per tant, cap obstacle a l'aprovació definitiva d'aquesta modificació.
  
Cinqué. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme, que el cas de municipis de menys de 50.000 habitants tindrà directament efectes de resolució executòria.
  
D'acord amb tot el que s'ha exposat abans, la Comissió Territorial d'Urbanisme de Castelló acorda:
  
Aprovar definitivament la modificació núm. 12 del Pla General de Benicàssim.
  
Contra aquest acord, que no exhaureix la via administrativa, es podrà interposar un recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú».
  
Castelló, 11 d'abril de 2000.- El secretari de la Comissió Territorial d'Urbanisme: Fernando Renau Faubell.
  
València, 10 de maig de 2000.- El secretari general: Gaspar Peral Ribelles.